廓然送僧之邵武頗敘宗族以自激勸次韻
作者：釋德洪
朝代：宋

paragraphs: 道人秀傑僧中龍，揮斤八極轉蒼穹。
雖然削弱不勝服，童稚亦可揕其胸。
世人徒見例秃髪，安知璞玉混鉛銅。
顧君自是無營者，千山何事來匆匆。
山衣一披出松際，蕭然自有清散風。
我狂如君不知恥，駑力亦須追高蹤。
作詩頗亦敘宗祖，秀氣傑句爭豪雄。
讀之吐舌頸爲縮，忠義能爾形於中。
初如迷徑失向背，忽得車首分西東。
從來惷直失計置，蝟頭但可衲帔蒙。
飯餘便寢百無事，可以傲視金蓋重。
乃今得名齊物志，激快如鳥初出籠。
願君勿復忘此語，他年吾欲觀事功。